Յարգանքի ու համակրանքի առարկայ անձնաւորութիւն մը ըլլալու առընթեր Կարօ Տէյիրմենճեան մեր համայնքի եզակի անձնաւորութիւններէն մին էր։ Շուրջ եօթանասուն տարեկան հասակին, քիչ մըն ալ անժամանակ ան հրաժեշտ կ՚առնէ մեզմէ՝ իր ետին թողլով բարի անուն մը, քաղցր յիշատակ մը։ 1946 թուականին ծնած էր Թարլապաշըի մէջ։ Կարօ Տէյիրմենճեան որդին էր Գատըգիւղի Ս. Թագաւոր եկեղեցւոյ երբեմնի բազմամեայ ու բազմավաստակ երաժըշ-տապետ լուսահոգի Վռամշապուհ Տէյիրմենճեանի։ Աշակերտած էր Սաքըզաղաճըի Մխիթարեան վարժարանը։ Աւելի վերջ յաճախած էր Սեն Միշել ֆրանսական վարժարանը։ Բաւական կանուխ նետուած էր կեանքի պայքարի։ Որպէս հաշուապահ աշխատած էր առեւտրական զանազան յառաջատար ընկերութիւններու մէջ։ Արհեստավարժ աշխատանքին զուգահեռ Կարօ Տէյիրմենճեան իսկապէս բազմակողմանի անձնաւորութիւն մըն էր։